Document ID: /roh_data/filtered/fineweb-2-filterrobots_roh.jsonl.gz/69793

La «carta dal di da spargn communala» è in document da viadi ch'è valaivel per in di. Ella permetta in dumber illimità da viadis cun il bus, cun il tram, cun il tren e per part er cun la bartga. Interpresas da bus privatas e pendicularas concedan per il pli ina reducziun da pretsch.
La nova carta dal di da spargn è persunala e na po pia betg vegnir dada vinavant ad in'autra persuna. En cas d'ina perdita po ella vegnir restampada.
Tut las vischnancas na porschan betg la pussaivladad da cumprar ina carta dal di da spargn. As infurmai directamain tar l'administraziun communala, sch'ina tala vegn vendida e co che Vus la pudais cumprar.
- Nagins resultats
Il pretsch da la carta dal di da spargn dependa da la data da cumpra: pli baud che Vus la cumprais e dapli che Vus pudais spargnar. Vus pudais cumprar la carta a partir da 6 mais ordavant e fin in di avant Voss viadi.
Sin la pagina d'internet da las VFF chattais Vus infurmaziuns utilas davart la carta dal di da spargn communala, p.ex. davart ils pretschs actuals e davart las cundiziuns.
Medemamain sin la pagina d'internet da las VFF, sin la pagina Il champ d'applicaziun da l'abunament general: nua che Voss abunament general è valaivel, vesais Vus, en tge secturs che la carta dal di da spargn communala è valaivla.
Sin la pagina d'internet spartageskarte-gemeinde.ch pudais Vus controllar, sch'i dat anc cartas dal di da spargn per quel di che Vus vulais viagiar. Perquai ch'il dumber da las cartas dal di da spargn ch'ins po cumprar per di da viadi, è limità en l'entira Svizra.